Ο αντιδήμαρχος Κοινωνικής Πολιτικής Σωτήρης Βούλγαρης μιλά στη larissanet

Του Γιάννη Ανδρεάκη

Φωτ. Eurokinissi/Λεωνίδας Τζέκας

Αναμφίβολα πρωτόγνωρο, ως προς την έκτασή του αλλά και τα σύνθετα χαρακτηριστικά που προκύπτουν, είναι το εγχείρημα που ήδη ξεκίνησε και θα κορυφωθεί τα προσεχή 24ωρα με βασικό στόχο την απρόσκοπτη τροφοδοσία των συμπολιτών που καλύπτονται από προγράμματα στήριξης τα οποία «τρέχει» ο Δήμος Λαρισαίων.

Υψηλών απαιτήσεων ήταν οι προ-πασχαλινές ημέρες κάθε έτος, στα χρόνια της οικονομικής κρίσης, ώστε να φτάνουν σε ωφελούμενα νοικοκυριά τα απαραίτητα, όμως φέτος η κατάσταση έχει λάβει διαφορετική εξέλιξη μετά την επιβολή καραντίνας σε τμήμα της συνοικίας Νέα Σμύρνη λόγω των κρουσμάτων κορωνοϊού που εντοπίστηκαν σε συγκεκριμένα σημεία του οικισμού Ρομά.

Η κάλυψη των συνολικών αναγκών, πλέον, έχει δημιουργήσει κλίμα «πανστρατιάς» στις υπηρεσίες του Δήμου Λαρισαίων ώστε να επιτευχθεί το πολυεπίπεδο έργο, ενώ τρόφιμα ήδη έφτασαν – και θα συνεχίσουν να φτάνουν – σε περισσότερες από 4.500 οικογένειες.

«Πασχαλινό πακέτο» θα λάβουν περισσότερα από 1.500 νοικοκυριά στην περιοχή της καραντίνας, στη Νέα Σμύρνη, ενώ ο συνολικός αριθμός συμπολιτών που θα ωφεληθεί εκτιμάται ότι θα κινηθεί περί τις 5.500

Η larissanet συνομίλησε με τον αρμόδιο αντιδήμαρχο Κοινωνικής Πολιτικής Σωτήρη Βούλγαρη, ώστε να καταγραφούν τα βασικά στοιχεία που συμπληρώνουν το «πάζλ» της επιχείρησης που εξελίσσεται στον Δήμο Λαρισαίων και αφορά τα παρακάτω προγράμματα:

Διανομή προϊόντων προς τους ωφελούμενους του ΤΕΒΑ: Πόρτα – πόρτα ολοκληρώθηκε η διανομή βασικών αγαθών στους ωφελούμενους του ΤΕΒΑ από τον Δήμο Λαρισαίων. Μέσω αυτού του προγράμματος ενισχύθηκαν 2.557 νοικοκυριά, τα οποία – σύμφωνα με τον κ. Βούλγαρη – έλαβαν 16 διαφορετικά προϊόντα, όλα συσκευασμένα (ενδεικτικά ρύζι, ζυμαρικά, λάδι, σάλτσες κ.α.). Η διανομή έγινε από συνεργεία τα οποία τηρούσαν τα απαραίτητα μέτρα προστασίας, λόγω κορωνοϊού, ώστε με ασφάλεια οι πολίτες να λάβουν προϊόντα απαραίτητα για την τρέχουσα χρονική περίοδο.

«Πασχαλινό πακέτο» για τους πολίτες στην καραντίνα: Για πρώτη φορά οι υπηρεσίες του Δήμου Λαρισαίων καλούνται να φέρουν σε πέρας αντίστοιχο έργο με αυτό της διανομής «πασχαλινού πακέτου» σε όλους τους πολίτες, οι οποίοι ζουν εντός της περιοχής που βρίσκεται σε καραντίνα στη συνοικία της Νέας Σμύρνης. Ουσιαστικά την συγκεκριμένη παροχή, την οποία ανακοίνωσε ο δήμαρχος Απόστολος Καλογιάννης, πρόκειται να λάβουν περισσότερα από 1.500 νοικοκυριά, ενώ ο συνολικός αριθμός συμπολιτών που θα ωφεληθεί εκτιμάται ότι θα κινηθεί περί τις 5.500. Ο τρόπος της διανομής θα είναι συνδυαστικός, ώστε να φτάσει έγκαιρα σε κάθε σπίτι το πασχαλινό πακέτο το οποίο θα περιλαμβάνει σακούλες με διαφορετικό περιεχόμενο: Μία με λαχανικά, μία με συσκευασμένα τρόφιμα μακράς διάρκειας (ενδεικτικά ρύζι, ζυμαρικά κ.α.), μία με πασχαλινά γλυκίσματα (τσουρέκια, κουλούρια κλπ.) και ακόμη μία με 4 – 5 κιλά κρέας, κυρίως αρνί, για το γιορτινό τραπέζι. Πρόχειρες εκτιμήσεις που γίνονται από τους υπεύθυνους κάνουν λόγο για διανομή δεκάδων τόνων με προϊόντα. Ενδεικτικά υπολογίζεται ότι η ποσότητα κρέατος που θα διανεμηθεί θα ξεπεράσει τους 6 τόνους, η ποσότητα λαχανικών θα κινηθεί άνω των 7 τόνων κλπ.

Κοινωνικό Παντοπωλείο Δ. Λαρισαίων: Ένας αριθμός 350 οικογενειών λαμβάνει τρόφιμα και άλλα είδη πρώτης ανάγκης από το Κοινωνικό Παντοπωλείο του Δήμου Λαρισαίων. Η διανομή σε ότι αφορά τις γιορτές του Πάσχα εξελίσσεται με δύο τρόπους: Όσοι έχουν τη δυνατότητα προσέρχονται στην έδρα του Κοινωνικού Παντοπωλείου, ενώ σε όσους δεν έχουν τη συγκεκριμένη δυνατότητα αποστέλλονται τα προϊόντα στο σπίτι τους με την υποστήριξη και των εργαζομένων στο πρόγραμμα «Βοήθεια στο Σπίτι». Οι ωφελούμενοι λαμβάνουν κυρίως συσκευασμένα προϊόντα, ανάλογα και με την ροή των δωρεών προς το Κοινωνικό Παντοπωλείο.

Κοινωνικό Συσσίτιο: Σε 250 υπολογίζονται οι Λαρισαίοι που θα λάβουν φαγητό, καθώς είναι ωφελούμενοι του Κοινωνικού Συσσιτίου του Δήμου Λαρισαίων. Ενόψει του Πάσχα θα πραγματοποιηθεί διανομή με έξι εργαζόμενους και τρία αυτοκίνητα ώστε έως και το Μεγάλο Σάββατο οι ωφελούμενοι να έχουν στο τραπέζι τους ψητό αρνί, μαγειρίτσα, τσουρέκια, κόκκινα αυγά κλπ.

«Βοήθεια στο Σπίτι»: Αυτές τις ημέρες «τρέχει» κανονικά το πρόγραμμα «Βοήθεια στο Σπίτι» σε 220 νοικοκυριά του Δήμου Λαρισαίων. Οι εργαζόμενοι εφοδιάζουν τους ωφελούμενους παραδίδοντάς τους παραγγελίες με τρόφιμα, είδη πρώτης ανάγκης κλπ. όπως και με τα φάρμακα που χρειάζονται.

Στήριξη των ωφελούμενων από το Συσσίτιο της Μητρόπολης Λαρίσης: Λόγω των μέτρων προστασίας από τον κορωνοϊό ο Δήμος Λαρισαίων υποστηρίζει και όσους λαμβάνουν συσσίτιο από τον «Επιούσιο» της Μητρόπολης Λαρίσης και Τυρνάβου. Σύμφωνα με τις εκτιμήσεις του αντιδημάρχου Κοινωνικής Πολιτικής περίπου 100 μερίδες φαγητού διανέμονται στα σπίτια.

*Προστίθεται πως πέρα από τρόφιμα και άλλα αγαθά πρώτης ανάγκης οι πολίτες λαμβάνουν και είδη καθαριότητας, απολυμαντικά κλπ., καθώς οι ανάγκες είναι αυξημένες με στόχο την προστασία από τον κορωνοϊό.

Εκτός όλων των παραπάνω που έχουν να κάνουν με τις πρακτικές ανάγκες, ανοιχτές παραμένουν οι τηλεφωνικές γραμμές για ψυχολογική στήριξη των πολιτών, ενώ όλο το απαραίτητο υλικό κοινωνικών και άλλων δράσεων είναι αναρτημένο στην διαδικτυακή πύλη του Δήμου Λαρισαίων larissamazi.gr/

Παράλληλα, όλοι οι κάτοικοι της περιοχής καραντίνας καθώς και οι δικαιούχοι του ΚΕΑ και οι υποστηριζόμενοι από το Κοινωνικό Παντοπωλείο που μένουν στην περιοχή της Νέας Σμύρνης, μπορούν να επικοινωνούν με τα τηλέφωνα έκτακτων αναγκών:

Τηλ. 2410 233918, από τις 8 το πρωί έως τις 6 το απόγευμα

για οποιαδήποτε περίπτωση ανάγκης στο κινητό 6970 236181 (όλο το 24ωρο).

Κλείνοντας, ο αντιδήμαρχος Κοινωνικής Πολιτικής Σωτήρης Βούλγαρης κάνει ειδική μνεία στο πλήθος των δωρεών, οι οποίες φτάνουν στις αρμόδιες υπηρεσίες του Δήμου Λαρισαίων και κατευθύνονται προς τους συμπολίτες που έχουν ανάγκη. Συνάμα εκφράζει θερμές ευχαριστίες προς επιχειρήσεις, φορείς και μεμονωμένους ιδιώτες που στηρίζουν έμπρακτα το συγκεκριμένο έργο.

Ο σχεδιασμός που εξελίσσεται, όπως τονίζει ο αντιδήμαρχος, δεν θα μπορούσε να υλοποιηθεί αν δεν είχαν επιστρατευτεί οι υπηρεσίες του Δήμου Λαρισαίων, ενώ μέγιστος παράγοντας για την επιτυχή έκβαση είναι η συμμετοχή με αυταπάρνηση των εργαζομένων, όπως επίσης και των εθελοντών, που συμμετέχουν στην κοινή προσπάθεια με όλες τους τις δυνάμεις.

Πηγή: ΕΝΤΥΠΗ LARISSANET